Tæver mindsker risikoen for astma hos børn - Hunden.dk
Astma er en luftvejssygdom og den giver vejrtrækningsproblemer for omkring 300.000 voksne danskere. Når man har astma hæver slimhinden i de små luftveje i lungerne og bliver irriteret, samtidig med at musklerne, der omkredser luftvejene trækker sig sammen. Astma er ofte forbundet med allergi, og risikoen for astma kan videregives fra forældre gennem det arvemateriale de videregiver til deres børn, men omgivelserne har også betydning for, hvorvidt man udvikler sygdommen eller ej.
Tæver mindsker risikoen for astma
Tidligere studier har vist, at det at have en hund i hjemmet formentlig kan mindske risikoen for at børnene i familien udvikler astma. For at blive klogere på denne mulige, gavnlige effekt, har et hold svenske forskere fra Uppsala Universitet undersøgt over 23.000 svenske børn og set på hvilke, der udviklede sygdommen. For at undersøge hundes betydning, sammenholdte de data fra landets sundhedsregistre og hunderegistre.
Et af de resultater holdet kom frem til var, at børn der voksede op med tæver havde en væsentlig mindre risiko for astma end børn der voksede op med hanhunde – faktisk var forskellen hele 16%. Dermed tyder studiet på, at den gavnlige effekt af hund i hjemmet måske især ses, hvis hunden er en tæve. Børn i hjem med hanhunde, havde ikke større risiko for astma, end børn i hjem uden hund.
Allergen fra hanhund kan være årsagen
Forskerne bag studiet peger på, at et af de stoffer, også kaldet et allergen, der er forbundet med allergi over for hunde, udskilles fra den hanlige kønskirtel, prostataen, og det kan måske forklare den forskel de fandt. Det kræver dog yderligere studier for helt at forstå, hvordan hanhunde påvirker risikoen for astma, understreger forskerholdet.
Hunde får ikke børn til at udvikle astma
13-05-2013 10:13, af Maja Golles
Der har længe været tvivl om, hvorvidt børns kontakt med pelsdyr var en betydende faktor for om barnet udviklede astma. En ny europæisk undersøgelse slår fast, at børn, der vokser op blandt hunde og andre dyr ikke udvikler astma oftere end børn, der ikke har husdyr i hjemmet